HR
L 237/980
Službeni list Europske unije
26.9.2023.
TUMAČENJE IFRIC 23
Neizvjesnost tretmana poreza na dobit REFERENCE
— MRS 1 Prezentiranje financijskih izvještaja — MRS 8 Računovodstvene politike, promjene računovodstvenih procjena i pogreške — MRS 10 Događaji nakon izvještajnog razdoblja — MRS 12 Porezi na dobit KONTEKST
1.
U MRS-u 12 Porezi na dobit utvrđuju se zahtjevi za tekuću i odgođenu poreznu imovinu i obveze.
Subjekt zahtjeve iz MRS-a12 primjenjuje u skladu s relevantnim poreznim propisima.
2.
Katkad nije jasno kako se porezni propisi primjenjuju na određenu transakciju ili okolnost.
Katkad se ne zna je li određeni porezni tretman iz poreznih propisa prihvatljiv sve dok o tome u budućnosti ne odluči relevantno porezno tijelo ili sud.
Stoga spor s poreznim tijelom ili njegova provjera određenog poreznog tretmana može utjecati na način na koji subjekt računovodstveno iskazuje tekuću ili odgođenu poreznu imovinu ili obveze.
3.
U ovom tumačenju: (a) „porezni tretmani” znači tretmani koje subjekt primjenjuje ili namjerava primijeniti u svojim prijavama poreza na dobit; (b) „porezno tijelo” znači tijelo ili tijela koja odlučuju o tome smatra li se određeni porezni tretman prihvatljivim na temelju poreznih propisa.
To tijelo može biti i sud; (c) „neizvjestan porezni tretman” znači porezni tretman za koji je neizvjesno hoće li ga relevantno porezno tijelo smatrati prihvatljivim na temelju poreznih propisa.
Na primjer, odluka subjekta da u određenoj poreznoj jurisdikciji ne podnese prijavu poreza na dobit ili da određeni prihod ne uključi u oporezivu dobit smatra se neizvjesnim poreznim tretmanom jer je neizvjesna njegova prihvatljivost na temelju poreznih propisa.
PODRUČJE PRIMJENE
4.
U ovom se tumačenju objašnjava primjena zahtjeva o priznavanju i mjerenju iz MRS-a 12 u slučaju neizvjesnih tretmana poreza na dobit.
U takvim okolnostima subjekt svoju tekuću ili odgođenu poreznu imovinu ili obvezu priznaje i mjeri u skladu sa zahtjevima iz MRS-a12 na temelju oporezive dobiti (porezni gubitak), poreznih osnovica, neiskorištenih poreznih gubitaka, neiskorištenih poreznih olakšica i poreznih stopa koje se utvrđuju u skladu s ovim tumačenjem.
PITANJA
5.
U slučaju neizvjesnosti tretmana poreza na dobit, u ovom se tumačenju objašnjava sljedeće: (a) razmatra li subjekt neizvjesne porezne tretmane zasebno; (b) pretpostavke subjekta o provjerama poreznih tretmana koje provode porezna tijela; (c) kako subjekt utvrđuje oporezivu dobit (porezni gubitak), porezne osnovice, neiskorištene porezne gubitke, neiskorištene porezne olakšice i porezne stope i (d) kako subjekt uzima u obzir promjene činjenica i okolnosti.